ทำผิดเพิ่ม-ปรับ53ล้าน
ก.ล.ต.เผยสถิติไตรมาส 2 เพิ่มเกือบทุกด้านรับร้องเรียน 28 เรื่องดำเนินคดี 20 ราย ได้เงินรวม 53 ล้าน
21 ส.ค. 2554

ก.ล.ต.เผยสถิติไตรมาส 2 เพิ่มเกือบทุกด้านรับร้องเรียน 28 เรื่องดำเนินคดี 20 ราย ได้เงินรวม 53 ล้าน 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ในไตรมาส 2 ปีนี้ได้รับการร้องเรียนจำนวน 28 เรื่อง และรวมครึ่งปีจำนวน 52 เรื่อง นับว่ามากกว่าช่วงเดียวกันปีก่อนจำนวน 22 เรื่อง และ 48 เรื่อง ตามลำดับ 
ขณะเดียวกันไตรมาส 2 ได้ดำเนินคดีอาญาจำนวน 32 เรื่อง จำนวน 20 ราย ได้เงินค่าปรับรวม 53.70 ล้านบาท ซึ่งรวมครึ่งปีมี จำนวน 92 เรื่อง 59 ราย รวมเป็นเงินกว่า 156.88 ล้านบาท ซึ่งเงินค่าปรับที่ได้สูงกว่าทั้งปีก่อนที่มีเพียง 16.07 ล้านบาท 
“สำนักงาน ก.ล.ต. กล่าวโทษน้อยลง เพียง 6 คดี จำนวน 14 รายเทียบกับครึ่งปีก่อน สูงถึง 9 คดี จำนวน 32 ราย แม้ว่าในไตรมาส 2 จะกล่าวโทษมากถึง 10 ราย ในจำนวน 2 คดีก็ตาม” 
สำหรับการเสนอขายตราสารหนี้มีทั้งสิ้น 296,053 ล้านบาท ส่วนใหญ่เป็นตราสารหนี้ระยะสั้นจำนวน 243,104 ล้านบาท ส่งผลให้ครึ่งปีมีการเสนอขายทั้งหมด 686,007.2 ล้านบาท เพิ่มขึ้นถึง 48% จากช่วงเดียวกันปีก่อน และเป็นตราสารหนี้ระยะสั้นมากกว่า 553,566 ล้านบาท
ทางด้านตราสารทุนมีจำนวน 4 ราย ในไตรมาส 2 แบ่งเป็นการเสนอขายหุ้นให้ประชาชนครั้งแรก (ไอพีโอ) และเสนอขายหุ้นให้ประชาชนทั่วไป (พีโอ) อย่างละ 2 ราย รวมครึ่งปีอนุญาตทั้งหมด 9 ราย เป็นไอพีโอ 4 ราย และพีโอจำนวน 5 ราย นับว่าสูงกว่าช่วงเดียวกันปีก่อนเป็นไอพีโอ 3 ราย และการเสนอขายวอร์แรนต์ 3 ราย 
“ในไตรมาส 2 เสนอขายตราสารทุนในประเทศจำนวน 8,131 ล้านบาท และรวมครึ่งปี 11,877 ล้านบาท ส่วนไตรมาสแรกเสนอขายต่างประเทศจำนวน 8.12 ล้านบาท”
นอกจากนี้ มีการเสนอซื้อหุ้นเพื่อครอบงำกิจการ (เทกโอเวอร์) จำนวน 6 ราย มูลค่าที่เสนอซื้อ 4,915 ล้านบาท และซื้อจริงจำนวน 2,791 ล้านบาท ในไตรมาส 2 
สำนักงาน ก.ล.ต.ประกาศรับสมัครเลขาธิการ ก.ล.ต. คนใหม่แทนนายธีระชัย ภูวนาถนรานุบาล ที่จะว่างลงในวันที่ 21 ธ.ค. 2554 โดยเปิดให้ยื่นใบสมัครตั้งแต่วันที่ 115 ส.ค.นี้ และคณะกรรมการ ก.ล.ต. จะเลือกผู้เหมาะสมจำนวน 2 คน ก่อนเสนอต่อ รมว.คลัง พิจารณาให้เหลือ 1 คน